Banjir: Segera berpindah jika diarahkan – JPBN Sarawak
DEBAK: Jawatankuasa Pengurusan Bencana Negeri (JPBN) Sarawak menasihatkan penduduk di kawasan terjejas akibat banjir agar tidak menangguhkan arahan untuk berpindah setelah arahan perpindahan dikeluarkan oleh pasukan penyelamat. Timbalan Premier Sarawak, Datuk Amar Douglas Uggah Embas berkata, dalam keadaan cuaca buruk yang bermula sejak Sabtu lalu, tindakan segera perlu bagi memastikan tiada nyawa penduduk terancam akibat bencana alam itu. Beliau berkata, semua agensi terbabit sudah diarah memantau rapi semua lokasi berisiko, khususnya penempatan penduduk di kawasan rendah dan tebing sungai berikutan hujan berterusan dalam tempoh yang lama. “Penduduk juga harus bersedia dengan menempatkan barangan penting di tempat selamat seterusnya berpindah segera apabila diarahkan. “Dalam keadaan seperti ini, paling utama ialah menyelamatkan nyawa, sebab itu apabila diarah berpindah, patuhilah kerana arahan itu dikeluarkan selepas penilaian tahap keselamatan dibuat oleh pihak berkuasa,” katanya ketika melawat pusat pemindahan sementara (PPS) di Dewan Millenia Debak. Uggah yang juga Pengerusi JPBN Sarawak berkata, setakat ini lima PPS telah diaktifkan melibatkan keseluruhan 361 mangsa daripada 95 keluarga. Sementata itu di PPS Dewan Millenia Debak, seramai 213 penduduk dari lima  kampung dekat sini telah dipindahkan ke PPS apabila rumah mereka ditenggelami air akibat banjir yang berlaku malam tadi. Pusat pemindahan di Dewan Millenia Debak itu telah menempatkan 213 mangsa daripada 51 keluarga sejak 9.00 malam, semalam. Oleh ADI SAFARMAN 
See author's posts
